Folketing
2003-12-19

Begrænsninger i skolepraktikken vil ramme i forvejen udsatte grupper i erhvervsuddannelsessystemet, fordi der ikke eksisterer nogen gulerod for virksomhederne til at tage de svage elevgrupper ind i praktik og uddannelsesforløb. Det kan godt være, at der allerede i den nuværende ordning er uddannelser uden skolepraktik, men hvordan kan det i sig selv legitimere, at man reducerer yderligere i antallet af uddannelser med skolepraktik, samtidig med at der ikke foreligger dokumentation af eller reelle bud på, hvordan antallet af reelle praktikpladser for fremtiden kan leve op til det forsvundne antal skolepraktikpladser. På mig virker det urealistisk at forvente, at lovforslaget skaber 2.000 ekstra praktikpladser på arbejdsmarkedet vurderet i forhold til, hvad vi hidtil har set. Jeg mener fortsat, at der er en hel central problemstilling omkring, hvilken rolle skolepraktikken spiller for udsatte grupper, og hvilken situation de kommer i efterfølgende, en problemstilling, der ikke er blevet afklaret. Forslaget lægger meget op til erhvervsskolernes og elevernes eget opsøgende arbejde og ansvar for deres uddannelsesforløb.